  Туспуктэм: Алексей Арзамасцев Майя Бывальцева 10-тӥ тулыспалэ Иж тыметысь вуэз тудву азьын лэзьыны кутскизы. Вулэн вадесгожез уй-нуналскын 2-3 сантиметрлы лэзькоз. Со сярысь Ижкар администралэн пресс-службаез ивортӥз. 25-тӥ южтолэзёзь тыметысь вулэн вадесгожез 1,5 метрлы лэзькоз. Кызьы веразы Удмуртиысь инкуазь узырлыкъёсъя но инкуазез утёнъя министерствоын, ву тудӟонлэн ортчемез сярысь туннэ вераны вазь на, угось куазь шуак воштӥськыны быгатэ. Нырысетӥ чакланъёс (лымы шобретлэн ӝуждалаезъя, музъемлэн кынмемезъя, мускытлыкъя) тулыспал пумын луозы. Тыметысь вуэз лэземен валче, йӧ вылын вукыремъёс кылдыны быгатозы. Карын улӥсьёсты йӧ вылэ потамлэсь возиськыны куро. Кышкыт югдур кылдон сярысь 112 яке 57-25-12 номеро телефонъёсъя жингыртыны кулэ. 1-тӥ южтолэзе Камбаркаын тыметысь вуэз лэзьыны кутскозы, 10-тӥ южтолэзе – Воткаын но Яр ёросысь Пудэмын.  Тодэ вайытом, 2022-тӥ арын 9-тӥ тулыспалэ Воткаысь, 10-тӥ тулыспалэ Ижысь но Камбаркаысь тыметъёсысь вуэз лэзьыны кутскизы. Тегъёс: Удмуртия тымет тулыс тудву Ижкар  